Eins eru allar líkur á að opnun Héðinsfjarðarganga seinki þannig að Siglfirðingar komast ekki til Ólafsfjarðar fyrst um sinn ef áætlanir um skólann ganga eftir “ . Þetta sagði Jón Eggert Bragason á almennum fundi um framhaldsskóla við utanverðan Eyjafjörð sem haldinn var í Dalvíkurskóla sl. mánudagskvöld . Jón nefndi þá hugmynd að hefja starfsemina næsta haust á öllum þremur starfstöðvunum ; Dalvík , Ólafsfirði , og Siglufirði , með einum framhaldsskólakennara á hverjum stað og framhaldið ráðist síðan að nokkru af framvindu bygginga - og samgöngumála . Hann sagði það ótvíræða stefnu Menntamálaráðuneytis að næsti framhadsskóli untan Reykjavíkursvæðisins yrði við utanverðan Eyjafjörð . Það væri hins vegar alfarið í höndum íbúa svæðisins að ákveða hvernig sá skóli liti út , hvað væri kennt og hvernig . Ný lög um framhaldsskóla gefi sveitarstjórnum nánast algerlega frjálsar hendur í þessum efnum . Svo fremi sem menn hefðu skýra námsskrá og brautarlýsingu sem fengist samþykkt hjá ráðuneytinu gætu þeir stofnað framhaldsskóla . Byggingarkosnaður við framhaldsskóla skiptist þannig milli ríkis og sveitarfélaga að ríkið greiðir 60% en sveitarfélögin 40% en rekstrarkostnaður er alfarið á höndum ríkisins þannig að því leyti er hér eftir nokkru að slægjast fyrir sveitarfélögin . Fjölmennur fundur . Fundurinn í Dalvíkurskóla var vel sóttur og sá fjölmennasti fram til þessa en áður hafa verið haldnir viðlíka umræðufundir á Ólafsfirði og Siglufirði . Almennt var jákvæður tónn meðal fundargesta og að lokinni hópavinnu voru reifaðar ýmsar hugmyndir varðandi námsframboð og fyrirkomulag skólans . Meðal umræðupunkta sem lagðir voru fyrir hópana var spurningin um hvað stofnunin ætti að heita . Upp komu nöfn eins og Tröllaskóli og Tröllaskagaskóli en einnig var stungið upp á að hann héti Drangur sem vísar til skipsins sem um langan aldur tengdi saman þessa þrjá þéttbýlisstaði við utanverðan Eyjafjörð . Varðandi tillögur að námsframboð var einhverskonar útilífsskóli með áherslu á skíðamennsku ofarlega í umræðunni með tengingu við starfsemi björgunarsveita , fjallaleiðsögn og ferðamennsku . Einnig var sjávarútvegs og fiskvinnslubraut ofarlega í hugum manna . Rætt var um að skóli sem þessi yrði að starfa í nánum tengslum við atvinnulífið og var í því sambandi rætt um starfsnám í tengslum við félagsþjónustuna . Almennt töldu menn að skólastarfið og kennslufyrirkomulag þyrfti að vera teygjanlegt og í nánu samstarfi við aðra framhaldsskóla á svæðinu en jafnframt aðlaðandi fyrir nemendur hvaðanæva að af landinu og jafnvel víðar . Varðandi staðsetningu skólans er ljóst að höfuðstöðvarnar verða á Ólafsfirði en með nútíma fjarskiptatækni og bættum samgöngum töldu menn að starfsemin hlyti að dreifast nokkuð um svæpðið . Sem fyrr segir verður skólinn undir forsjá Héraðsnefndar Eyjafjarðar og skipar hún nefnd sem verður verkefnisstjóra til halds og trausts . Að hálfu Dalvíkurbyggðar hefur Anna Sigríður Hjaltadóttir verið skipuð í nefndina .